Seun (10) saam met oupa toe rowers toeslaan | Maroela Media
Seun (10) saam met oupa toe rowers toeslaan
'n Jong seun was Maandag saam met sy oupa toe hulle in die vroeë oggendure in hul huis in Deneysville in die Vrystaat deur vier gewapende rowers oorval is.
Maroela Media het vroeër berig paramedici is omstreeks 03:00 deur lede van die plaaslike gemeenskapspolisiëringsforum (GPF) na die huis ontbied. Daar het hulle 'n man in 'n slaapkamer aangetref. Hy het verskeie skietwonde opgedoen en was in 'n kritieke toestand.
Kol. Thandi Mbambo, woordvoerder van die polisie, het gesê die 62-jarige man en sy 10-jarige kleinseun het glo geslaap toe hulle wakker geword en vier onbekende mans in die kamer gesien het. "Die man het probeer om sy skoktoestel te gryp en soos hy omgedraai het, het een van die verdagtes hom drie keer geskiet," het Mbambo gesê.
"Die verdagtes het toe die kleinseun met skoenveters vasgemaak en met 'n Honda CRV-voertuig, twee selfone, 'n televisie en kontant van die toneel gevlug."
Die gewonde man is na die Vereeniging Mediclinic gehaas, waar hy kort na sy aankoms gesterf het. Jan van Niekerk, leier van die VF Plus in die Vrystaat, het Maandag die man in 'n verklaring as Sarel Erxleben geïdentifiseer.